Paprika Steen

Paprika Steen (døbt Kirstine Steen, født 3. november 1964 på Frederiksberg) er dansk skuespillerinde, filminstruktør og sanger, kendt for sine roller i Festen, Den Eneste Ene, Vikaren og Applaus, samt sit arbejde som instruktør på Lad de små børn og Den tid på året.

Karriere

1990'erne 
Der skulle 13 optagelsesprøver og fem års søgning til, før Paprika Steen kom ind på skuespillerskolen ved Odense Teater.

Hun begyndte i dansk film med at spille forskellige mindre roller, men i slutningen af 1990'erne fik hun sit gennembrud. I 1997] var hun aktuel i Steen Rasmussen og Michael Wikkes komedie Hannibal og Jerry, hvor hun optrådte på filmens soundtrack i duet med Martin Brygmann på sangen "Brug dit hjerte som telefon". Samme år var hun medlem af satire-gruppen Lex & Klatten i selskab med Martin Brygmann, Hella Joof og Peter Frödin, som året efter udgav deres eneste album, hvor de bl.a. opførte sangen "For kendt".

I 1998 var hun aktuel i to film baseret på Dogme95-manifestet, som markerede en revolution i dansk film. Hun spillede Helene i Thomas Vinterbergs dogme-film Festen, som vandt De Gyldne Palmer ved Cannes Film Festival og solgte 403.642 billetter herhjemme. Dernæst havde hun en mindre rolle som en overklasse-kvinde i Lars von Triers Idioterne. Hun blev tilbudt stillingen som instruktørassistent på Kristian Levrings The King is Alive, men takkede nej.

I 1999 var hun aktuel i Susanne Biers komedie Den Eneste Ene, som blev en succes hos publikum og kritikerne. Filmen solgte 843.472 biografbilletter og Steen vandt en Bodil for bedste kvindelige birolle for Den eneste ene ved prisuddelingen i 2000.

2000'erne 
Efter årtusindeskiftet engagerede hun sig i flere større roller. I 2001 var hun aktuel som stemmeskuespiller af koen Berta i Per Flys stop-motion film Prop og Berta. I 2002 spillede hun socialrådgiveren Nete i Jesper W. Nielsens drama Okay, som indbragte hende en Robert og Bodilpris for bedste kvindelige hovedrolle. Lignende succes fik hun med rollen som Marie i Susanne Biers Elsker Dig For Evigt, hvortil hun blev tildelt prisen for bedste kvindelige birolle, igen ved begge ceremonier. Steen fik i 2004 sin instruktørdebut med dramaet Lad de små børn.... med Sofie Gråbøl og Mikael Birkkjær i hovedrollerne.

I 2007 vendte hun tilbage med sin første hovedrolle i fem år, med Ole Bornedals science-fiction thriller Vikaren, og hun modtog stor ros fra kritikerne og en Zulu Award for bedste kvindelige hovedrolle. Samme år var hun igen aktuel som instruktør med filmen Til døden os skiller, hvor hun instruerede Sidse Babett Knudsen og Lars Brygmann. I 2008 spillede hun Martha i Hvem er bange for Virginia Wolf? på Østre Gasværk. Hun modtog en Reumert nominering for sin præstation, men tabte prisen til Sofie Gråbøl.

I 2009 spillede hun hovedrollen i Martin P. Zandvliets' drama Applaus, hvor hun portrætterer en alkoholiseret diva, der kæmper for forældrerettighederne til sine børn. Filmen blev mødt med blandet kritik, men Paprika Steen modtog store roser og internationale priser for sin præstation.

2010'erne 

Paprika Steen var den 10. februar 2010 vært ved Zulu Awards 2010, hvor hun bl.a. opførte Beyoncés sang "Single Ladies". Ved samme ceremoni vandt hun prisen som "Årets danske skuespillerinde" for filmen Applaus. I 2012 genoptog hun samarbejdet med Susanne Bier, hvor hun havde en rolle i filmen Den Skaldede Frisør overfor Trine Dyrholm og Pierce Brosnan.

I 2016 var hun aktuel i Folketeatret, hvor hun portrætterede Tove Ditlevsen overfor Martin Brygmann i stykket Toves værelse, skrevet af Jakob Weis. Steen og Weis udarbejdede derefter manuskriptet til julefilmen Den tid på året, der markedrede Steens tredje film som instruktør. Hun instruerede Sofie Gråbøl, Jacob Lohmann og Lars Brygmann, mens hun selv havde rollen som Katrine. Filmen blev udsendt i 2018 og mødt positivt af de danske anmeldere. Den klarede sig godt i biografen, med et billetsalg på 319.905.

Privat 
Hun er datter af musiker Niels Jørgen Steen og skuespiller Avi Sagild. Hun er søster til skuespiller og musiker Nikolaj Steen, og halvsøster til producer og musiker Kim Sagild.

Paprika Steen har dannet par med filmproducer og manuskriptforfatter Mikael Rieks fra 1999-2013, og sammen har de et barn.

Filmografi

Film

Tv-serier

Stemme til tegnefilm

Diskografi

Vundne priser og nomineringer

Noter

Eksterne henvisninger 
 

Skuespillere fra Danmark
Kvindelige filminstruktører fra Danmark
Bodilprisen for bedste kvindelige birolle
Bodilprisen for bedste kvindelige hovedrolle
Robertprisen for årets kvindelige birolle
Modtagere af Tagea Brandts Rejselegat
Personer fra Frederiksberg
Personer i Kraks Blå Bog